পরিশেষে, দুটি প্রসব কেইসে নিজে উপস্থিত থেকে পর্যবেক্ষণ করতে গিয়ে আমার ভেতরে যে আবেগের সঞ্চার হয়েছিল সেটা বলবো। দাই হওয়া যে চাট্টিখানি কথা নয় এটা মেনে নিতে এই আবেগও আমাকে সাহায্য করেছিল। দুটো কেইসই বাড়ীতে প্রসব হবার কেইস। যদিও হাসপাতালের খুব কাছাকাছি ছিল বাড়িগুলো এবং গণস্বাস্থ্য কেন্দ্রের সাথে যুক্ত দাই এবং অপেক্ষমান এ্যাম্বুলেন্স তৈরী ছিল তারপরও একটিতে আমি প্রসব বেদনায় কাতরানো নারীর চিৎকারে পুরোটা সময় আতংকিত হয়ে অঝোর ধারায় কেঁদেছি আর উপর ওয়ালার (যদি তিনি থেকে থাকেন) কাছে প্রার্থনা করেছি যেন কোন খারাপ খবরের ভাগিদার আমার হতে না হয়। অপরটিতে অতি টেনশনে আমি ঘুমিয়ে পড়েছিলাম যখন বাচ্চা হওয়ার আসল ক্লাইমেক্স ঘটছিল। পরে ভেবেছি যে নিজেকে কত এ্যাডভেঞ্চার আর চ্যালেঞ্জের মুখেই না ফেলেছি কিন্তু বাচ্চা ধরার এ্যাডভেঞ্চার আর চ্যালেঞ্জের সাথে তুলনা অন্যগুলোর সাথে চলে না।